**Тапашев, М.**

Мәңгілік ғұмыр - Тәуелсіздікте [Текст] / М. Тапашев // Орталық Қазақстан. - 2021. - **№142**. - 5 Б. .

**Мейіржан ТАПАШЕВ, филология ғылымдарының кандидаты, Қазтұтынуодағы Қарағанды университетінің доценті.**

**Мәңгілік ғұмыр – Тәуелсіздікте.**

**Ата-баба армандаған тәуелсіздікке – 30 жыл. Тарих үшін соншалықты ұзақ мерзім емес, қас-қағым сәт. Әйтсе де, осы жылдар аралығында тәуелсіз қазақ мемлекетін әлем таныды. Қазақстан тәуелсіз ел ретінде дамудың алғашқы күндерінен бастап жаһандық деңгейде де, өңірлік деңгейде де жауапты саясат жүргізіп келеді.**

Еліміздің барлық бастамалары әлемдік қоғамдастық тарапынан кеңінен қолдау тапты. Еліміз өзінің шешімдерімен және белсенді қызметімен жаһандық және өңірлік қауіпсіздікке зор үлес қосты.

Оны тең құқықты әлемдік ынтымақтастық, жасампаздық және басқа елдермен сындарлы байланыс арқылы айғақтауда. Осы жылдарда мемлекетіміздің тұғыры нығайып, экономикалық әлеуетіміз күшейе түсті.

Бұдан басқа да ауқымды бағдарламалар жүзеге асырылды. Саяси және экономикалық реформалар мен қатар рухани жаңғыруға баса мән бердік. «Мәдени мұра» бағдарламасын жүзеге асырып, тарихымызды түгендедік. Осынау табыстардың бәріне парасат пен ақылдың, бірлік пен ынтымақтың, сондай-ақ, қа жырлы еңбектің арқасында қол жеткіздік. Кеңес заманында ұлттық құн дылықтарымыздан, тілімізден, діліміз бен дінімізден айырылып қала жаздадық. Бұл ұлттық құндылықтар тәуелсіздіктің арқасында қазаққа қайта оралды.

Бабаларымыз азаттық жолында арпалысып, өздерін құрбан етті. Талай зұлмат замандар мен нәубеттерді бастан өткерді. Осының бәрін зерттеп түгендеуге «Рухани жаңғыру» бағдарламасы кең жол ашты. Әсіресе, гуманитарлық ғылым саласы жаңаша қарқынмен дамып, түрлі бағыттар бойынша біршама зерттеу жұмыстары жүргізілді. Нәтижесінде қаншама тарихи деректер, археологиялық жәдігерлер табылды. Тарихымыздың тамыры тым тереңде екенін дәлелдейтін ғылыми жаңалықтар ашылды. Мұндай бастамалар халқымыздың ұлттық санасын жаңғыртуға зор үлес қосты.

Алаш арыстары тәуелсіздік идеяларын насихаттап, ел азаттығы жолында құрбан болды. Тәуелсіздігіміздің мерейтойы аясында Ә.Бөкейханов, А.Байтұрсынов, М. Дулатов, М.Шоқай сынды басқа ұлт тәуелсіздігі үшін күрескен біртуар тұлғаларды еске алып, олардың өлшеусіз еңбегі мен өлмес мұрасын әлем жұртшылығына таныстыру мұратымыз. Сонымен қатар, осы тақырыпты көз майын тауысып, зерттеп жүрген көрнекті ғалымдар мен зерделі зерттеушілердің де еңбегі қолдауға лайық әрі бағалануы тиіс.

Алаш арыстарының құндылығын мәңгі жоймайтын мұрасын зерттеу тоқтап қалмауы керек. Бұл ұлт тарихын зерттеу тұрғысынан саралағанда стратегиялық маңызы бар мәселе. Сайып келгенде, тәуелсіздігімізді мәңгі ету мәселесінің түйіні осы. Бұл мәселеде тарихшыларға артылар жүк жеңіл емес. Тарих ұлттық мүдде тұрғысынан жазылғанда ғана, ұрпақтың санасын оятып, ұлттың рухын жаңғыртуға мүмкіндік туады. Ұрпақты патриотизмге тәрбиелеу тұрғысынан ақын-жыраулар мұрасы өз мәнділігін жоғалтқан жоқ. Демек, ақын-жыраулар толғаған жырлар арқылы жастардың бойына патриоттық сезімді қалыптастыруымыз қажет. Әрідегі Асанқайғыдан бастап берідегі Ахмет пен Міржақып, Мағжан мен Сұлтанмахмұттарға дейінгі рухани кеңістікті Қазтуған, Шалкиіз, Бұқар, Абай, Махамбет, Дулат, Шортанбай шығармалары байланыстыратыны анық. Бұлардың өлең-толғауларында ерлік пен елдік, бодандыққа бас имеу, бұғалыққа бағынбау сынды мәселелер алдыңғы кезекте жырланады. Тәуелсіз ел болудың мақсаты да осы емес пе?! Демек, келер ұрпақ алдында бағалы құндылығымыз тәуелсіздігімізді сақтап, «Мәңгілік Ел» болу идеясын ұлт мұратына айналдыру жолында аянбай еңбек ету бізге парыз!

Тәуелсіздікпен бірге халқымыз басты мұраттарына қол жеткізе алды. Қазақтың мәңгілік ғұмыры – Тәуелсіздікте. Ендігі міндет ұрпақтың мәңгілік болашағын баянды ету. Тәуелсіздікке қол жеткізуден гөрі,оны сақтап қалу әлдеқайда қиын. Бұл талай халықтың басынан өткен тарихи шындық. Өзара бітіспес күрес пен басы бірікпеген бере кесіздік талай елдің тағдырын құр дымға жіберген.Сол себепті, біз өзгенің қателігінен, өткеннің тағылымынан сабақ алуға тиіспіз. Алаш арысы, халқымыздың біртуар перзенті Әлихан Бөкейханов «Ұлтқа қызмет ету білімнен емес, мінезден» деген. Олай болса, елге, жерге деген сүйіспеншілік сезімімен рухтанып, қасиетті тәуелсіздігімізді мәңгілік елдің идеологиясына айналдыру үшін ұлттық мүддеге жұмыс жасауымыз керек.